七夕南定樓飲同官
作者：魏了翁
朝代：宋

paragraphs: 誰將明星貼天宇，州國宮垣象官府。
更將四七隨天旋，常以昏中殷四序。
迢迢河漢衝秋旻，前有蒼龍履玄武。
牽牛正向西南來，左右兩旗北河鼓。
鼓星之側爲天桴，鼓上三星爲織女。
何年人號天女孫，便把牛郎擬夫婦。
不知此是天關梁，河漢之津有常度。
晦明伏見莫非教，肯爲文人給嘲侮。
班曹庾謝猶讆言，世上兒曹更堪數。
臨風三誦大東詩，須信詞章有今古。